**Nem vált be az európai polgári kezdeményezés – Döntsön a jövőben az EP!**

Az európai polgári kezdeményezés lényege, hogy jogalkotási javaslat előterjesztésére kéri az Európai Bizottságot olyan ügyekben, amelyekkel kapcsolatban az Unió hatáskörébe tartozik a jogszabályok alkotása. A polgári kezdeményezést a 28 uniós tagország közül legalább 7-ből származó, legkevesebb 1 millió uniós polgárnak kell támogatnia. A 7 tagállam mindegyikében össze kell gyűjteni a minimálisan szükséges számú aláírást.

Magát az intézményt **a Lisszaboni Szerződés hívta életre.** A polgári kezdeményezésre vonatkozó szabályokat és eljárásokat egy uniós rendelet (**az Európai Parlament és a Tanács 211/2011/EU rendelete a polgári kezdeményezésről**) rögzíti, amelyet 2011. február 16-án fogadtak el. A jogszabály 2012. április 1-jén lépett hatályba, és közvetlenül alkalmazandó minden uniós tagállamban.

Az online gyűjtési rendszerekre vonatkozó részletes technikai előírásokat a Bizottság 1179/2011/EU végrehajtási rendelete (2011. november 17.) tartalmazza. A rendelet hazai végrehajtásához szükséges szabályokat a népszavazási kezdeményezésről, az európai polgári kezdeményezésről, valamint a népszavazási eljárásról szóló 2013. évi CCXXXVIII. törvény IV. Fejezete állapítja meg.

Magát a lehetőséget a polgárok és civilek örömmel fogadták, 2012-es bevezetésekor a részvételi demokrácia innovatív eszközének tekintették. A nagyszerű ötlet azonban nem vált be a gyakorlatban, sőt nem túlzás azt állítani, hogy megbukott; az első három évben, **2012 tavaszától 2015 tavaszáig** ugyanis a túlzott bürokratikus akadályok, illetve az Európai Bizottság hozzáállása miatt **51 állampolgári kezdeményezésből mindössze háromnak sikerült összegyűjteni a szükséges egymillió aláírást, és ezek közül is csak kettő kapott hivatalos választ a Bizottságtól.** Ugyanis **az Európai Bizottság,** amely **egyszerre címzettje és elbírálója** a benyújtott kezdeményezéseknek, **folyamatosan akadályozta azokat, mivel komoly érdekellentéte áll fenn,** s félti saját jogalkotási kezdeményezői szerepét; de sajnos több esetben okkal merül fel a gyanú, hogy **politikai motivációk is meghúzódtak az EU „kormányának” nevezhető Bizottság elutasító magatartása mögött.**

Winkler Gyula erdélyi magyar EP-képviselő egy éve megfogalmazott elvi álláspontja szerint **az Európai Parlament az a fórum, amelynek el kell végeznie ezt a feladatot,** vagyis hogy **az európai polgári kezdeményezés eszközén keresztül segítse Európa polgárait jogaik szabad gyakorlásában,** ezáltal visszaadva a polgári kezdeményezésnek azt az erőt, amelyet attól már létrehozásának pillanatától oly sokan reméltek. A winkleri gondolat könnyen igazolható: ugyanis az EP-ben az európaiak által közvetlenül megválasztott képviselők ülnek, akik saját polgáraik érdekeit képviselik, míg a Bizottság elviekben az Uniót magát mint egészt képviseli; az egyik egy közvetlenül választott intézmény, a másik pedig egy sokkal kevésbé polgárközeli – delegált tagokból álló – biztosi testület. Érdemes lenne tehát megfontolni, s módosítani a Lisszaboni Szerződés 11. cikkét.